Սուրբ Աստվածածին եկեղեցի (Բասրա)

Սուրբ Աստվածածին, հայ առաքելական եկեղեցի Իրաքի Բասրայի մարզում՝ Բասրա քաղաքում։ Պատկանում է Հայաստանյայց Առաքելական Սուրբ Եկեղեցու Իրաքի թեմին։ Դրա տարածքում գործող 8 եկեղեցիներից մեկն է։

Պատմություն 
Ստորին Միջագետքի Բասրա վաճառաշահ քաղաքում հայերը հաստատվել են Արաբական խալիֆայության վերջին տասնամյակներին։ Նրանք հիմնականում վաճառականներ էին, որոնք կապեր էին հաստատել Իրանի, Հնդկաստանի ու տեղացի արաբների հետ։ Ուշ միջնադարում՝ թուրք-պարսկական հերթական պատերազմի ավարտին (1736), թվականին քաղաքի Հին Բասրա թաղամասում կառուցվել է Սուրբ Աստվածածին եկեղեցին։ Վերջինս օծվել է 1754 թվականին։

Եկեղեցուն կից գործել է դպրոց։ 1920 թվականին եկեղեցու տարածքում բացվել է հայ ազգային վարժարանը։ 1973 թվականին տեղի հայության ստվարացմամբ պայմանավորված՝ Բասրայի հայկական գերեզմանատանը կառուցվել է սուրբ Հովհաննես Կարապետ մատուռը։ Վերջինս օծվել է նույն տարում՝ Ասողիկ եպիսկոպոս Ղազարյանի կողմից։

Եկեղեցին ակտիվ մասնակցություն է ցուցաբերում տեղի հայ հասարակական և կրոնական կյանքում։ 2019 թվականին Զատկի տոնից հետո Բասրա էր այցելել Իրաքում ՀՀ դեսպան Հրաչ Փոլադյանը։

Տես նաև 
 Սուրբ Գրիգոր Լուսավորիչ եկեղեցի, Բաղդադ

Ծանոթագրություններ

Արտաքին հղումներ 
 Սուրբ Աստվածածին եկեղեցու էջը facebook.com կայքում
 Սուրբ Աստվածածին եկեղեցու էջը youtube.com կայքում

18-րդ դարի հայկական վանքեր և եկեղեցիներ
Իրաքի հայոց թեմի վանքեր և եկեղեցիներ
Բասրայի եկեղեցիներ
եկեղեցիներ այբբենական կարգով